**განმარტებითი ბარათი**

**,,რადიოსიხშირული სპექტრის განაწილების ეროვნული გეგმის დამტკიცების შესახებ” საქართველოს კომუნიკაციების ეროვნული კომისიის 2006 წლის 30 ივნისის №6 დადგენილებაში ცვლილების შეტანის თაობაზე**

**საქართველოს კომუნიკაციების ეროვნული კომისიის დადგენილების პროექტზე**

,ელექტრონული კომუნიკაციების შესახებ“ საქართველოს კანონის მე-11 მუხლის პირველი პუნქტის შესაბამისად, ელექტრონული კომუნიკაციების სფეროში კომისია დამოუკიდებლად ახორციელებს რადიოსიხშირული სპექტრით სარგებლობის რეგულირებას, მათ შორის, ნორმატიული და ინდივიდუალური სამართლებრივი აქტების მიღებას, ხოლო მე-3 პუნქტის ბ) ქვეპუნქტის თანახმად, კომისიის ერთ-ერთი ძირითადი ფუნქციაა ამოწურვადი რესურსების მართვა და მათი ეფექტიანად გამოყენების უზრუნველყოფა ინოვაციური ელექტრონული საკომუნიკაციო ტექნოლოგიების დანერგვის მიზნით და კონკურენტუნარიანი გარემოს განვითარებისათვის რადიოსიხშირული სპექტრის ოპტიმალური განაწილება და ეფექტიანად გადანაწილება.

,,ელექტრონული კომუნიაციების შესახებ“ საქართველოს კანონის 47-ე მუხლის მე- 4 პუნქტის თანახმად, რადიოსიხშირულ სპექტრს ანაწილებს, აგრეთვე რადიოსიხშირული სპექტრით სარგებლობას არეგულირებს კომისია, ხოლო მე-5 პუნქტის თანახმად, რადიოსიხშირული სპექტრის განაწილების ეროვნულ გეგმას ადგენს კომისია ტელეკომუნიკაციების საერთაშორისო კავშირის რადიორეგლამენტის შესაბამისად, საქართველოს მთავრობის მიერ კომისიასთან შეთანხმებით სახელმწიფოს საჯარო ფუნქციების უზრუნველსაყოფად განსაზღვრული რადიოსიხშირეების გათვალისწინებით.

,,ელექტრონული კომუნიაციების შესახებ“ საქართველოს კანონის მუხლი 472 მუხლის პირველი პუნქტის შესაბამისად, რადიოსიხშირული სპექტრის ეფექტიანად მართვისა და გამოყენების მიზნით, კომისია უზრუნველყოფს ევროკომისიის გადაწყვეტილებებით გათვალისწინებული ელექტრონული საკომუნიკაციო მომსახურებებისა და მიწისზედა სისტემებისათვის ჰარმონიზებული რადიოსიხშირული დიაპაზონების ამავე გადაწყვეტილებებით განსაზღვრული ტექნიკური ნორმებისა და პირობების შესაბამისად ეროვნულ დონეზე ჰარმონიზაციას „რადიოსიხშირული სპექტრის განაწილების ეროვნულ გეგმაში“ სათანადო ცვლილებების შეტანისა და ამავე რადიოსიხშირულ დიაპაზონებში გაცემული ამოწურვადი რესურსით სარგებლობის ლიცენზიების მოდიფიცირების გზით.

რადიოსიხშირული სპექტრის განაწილების ეროვნული გეგმა (შემდგომში - გეგმა) პირველად გამოქვეყნებული იქნა 2006 წელს. ახალი რადიოსისტემების და ტექნოლოგიების დანერგვა, რადიოსიხშირული სპექტრის გამოყენებაზე საერთაშორისო დონეზე მიღწეული შეთანხმებები და ეროვნულ დონეზე რადიოსიხშირული სპექტრის გამოყენენების სპეციფიკური მოთხოვნები მოითხოვს გეგმის პერიოდულ მოდიფიცირებას, მასში ცვლილებებისა და დამატებების შეტანის მიზნით.

აქედან გამომდინარე, რადიოკავშირის მსოფილიო კონფერენციის (WRC-19) ფინალური აქტების შესაბამისად, მომზადებული იქნა ეროვნულ გეგმაში შესატანი ცვლილებებისა და დამატებების პროექტი. ეს ცვლილებები და დამატებები მოიცავს რადიოკავშირის რიგი სისტემებისთვის ახალი სიხშირული ზოლების გამოყოფას, მათ ჰარმონიზებულ გამოყენებას ITU-ს სამივე რეგიონის მიერ. პროექტში ასევე გათვალისწინებული იქნა რადიორეგლამენტის ე. წ. „ფუტნოტები“, რომლებიც განსაზღვრავს კონკრეტული რადიოკავშირის სისტემების ფუნქციონირების მახასიათებლებს და ტექნიკურ პარამეტრებს.

ეროვნული გეგმის მოდიფიცირებაზე მუშაობის პროცესში გათვალისწინებული იქნა CEPT-ის რეკომენდაციები და გადაწყვეტილებები. ამასთან ერთად, მომზადებული იქნა ცხრილები მცირე რადიუსზე მოქმედი მოწყობილობებისა (SRD) და თანამგზავრული მიწისზედა რადიო-ელექტრონული საშუალებებისთვის, რომელთა ფუნქციონირება დაექვემდებარება ზოგადი ნებართვების გაცემის რეჟიმს. ცხრილებში განსაზღვრული იქნა ასეთი ფუნქციონირების ტექნიკური პარამეტრები CEPT-ის შესაბამისი დოკუმენტაციის მითითებით.

აქვე დავძენთ, რომ ცვლილებებისა და დამატებების პროექტში გათვალისწინებულია ევროკომისიის (EC) და ევროკავშირის (EU) მიერ მიღებული გადაწვეტილებები, რომლებიც განსაზღვრავენ გაერთიანებაში რადიოსიხშირული სპექტრის ჰარმონიზებულ გამოყენებას რადიოკავშირისა და ელექტრონული საკომუნიკაციო სისტემების მიერ.

WRC-19 ფინალური აქტების გათვალისწინებით, ეროვნულ გეგმაში განხორციელებული ცვლილებებიდან შეიძლება გამოყოფილი იქნას შემდეგი ძირითადი საკითხები:

* 5G მობილური კავშირგაბმულობისთვის (IMT-2020) ჰარნონიზებული იქნა გლობალური მასშტაბით სიხშირული რესურსი 24.25-27.5 გგჰც. განისაზღვრა ტექნიკური პარამეტრები სპექტრის სხვა მომმარებლებთან თანაფუნქციონირების მიზნით;
* 5 150-5 250 მჰც ზოლში RLAN-ის გამოყენებასთან დაკავშირებით შემსუბუქებული იქნა ტექნიკური პირობები. ასევე განისაზღვრა ახალი ზოლი მე-6 თაობის RLAN-ის ფუნქციონირებისთვის 5945-6425 მჰც;
* 31.0-31.3 გჰც და 38-39.5 გჰც ზოლები განსაზღვრული იქნა მაღალი ალტიტუდის პლატფრმაზე მოქმედი სადგურებისთვის, ე. წ. HAPS (მაღალ სიმაღლეზე მოძრავი თვითმფრინავები და დრონები);
* 17.7-19.7 გჰც და 27.5-29.5 გჰც სიხშირული ზოლები ასევე გამოყენებული იქნება თვითმფრინავებისა და გემების ბორტებზე არსებული მოწყობილობების (ESIM) მიერ გეოსტაციონარულ ორბიტაზე (GSO) არსებულ თანამგზავრებთან ფართოზოლოვანი კავშირისთვის;
* საზღვაო მობილური თანამგზავრული მომსახურებისთვის (MMSS) პირველადი გამოყენების საფუძველზე განსაზღვრული იქნა 1 621.35-1 626.5 მჰც მჰც ზოლი, რომელიც გამოყენებული იქნება სამაშველო და გასაჭირში მყოფი ეკიპაჟისთვის GMDSS სიგნალების გადასაცემად.

გარდა ამისა, განხორციელდა სხვა ცვლილებებიც. მათი მიზანი იყო ეროვნული გეგმის შემდგომი ჰარმონიზაცია რადიორეგლამენტთან, ასევე ევროპის რეგიონალურ განაწილებასთან, მოიცავს რიგი სიხშირული ზოლების გაერთიანებას და ITU-ს და CEPT-ის ახალი ფუტნოტების დამატებას:

* 47-68 მჰც ზოლი ფინალური აქტების შესაბამისად მოდიფიცირდა, მოხდა ახალი მომსახურების, რადიოსამოყვარულო, დამატება. შესაბამისად ეს ცვლილებები აისახა წარმოდგენილ პროექტში. ახლად განაწილებული ზოლები დაიყო შემდეგნაირად: 47-50 მჰც, 50-52 მჰც, 52-68 მჰც;
* პროექტის შესაბამისად, 148.0 - 148.4 მჰც და 148.4 - 149.9 მჰც ზოლები გაერთიანდა, რადგან ორივე დიაპაზონში მოცემული ინფორმაცია იყო იდენტური. გაერთიანებული ზოლი შეესაბამება ახალი რადიორეგლამენტის, ფინალური აქტებისა და CEPT-ის შესაბამის განაწილებებს; ამ ზოლისთვის დამატებული იქნა ფუტნოტი მასში ზღვრული ტექნიკური პარამეტრების მითითებით;
* 150.05 - 153.00 მჰც დიაპაზონში გაერთიანდა 2 სიხშირული ზოლი, მათში არსებული იდენტური ინფორმაციის გათვალისწინებით. ეს ცვლილება შეესაბამება ახალი რადიორეგლამენტის, ფინალური აქტების და CEPT-ის შესაბამის განაწილებებს;
* ამ 162.0375 - 169.4 მჰც ზოლის გაერთიანება გამოწვეული იყო იდენტური მონაცემების არსებობით. ეს მოდიფიცირება შესაბამისობაშია ახალ რადიორეგლამენტთან, ფინალურ აქტებსა და CEPT-ის განაწილებებთან;
* გაერთიანებული იქნა 174 - 223 მჰც ზოლი, რომელიც მოიცავდა 2 დიაპაზონს. იდენტური მონაცემების არსებობის გამო განხორციელდა გაერთიანება, რომელიც შეესაბამება რადიორეგლამენტის და CEPT-ის განაწილებებს;
* 156.8375 - 161.9375 მჰც ზოლი ფინალური აქტების შესაბამისად გაიყო 4 ნაწილად, რაც ასევე გათვალისწინებული იქნა პროექტში. 4 დიაპაზონად გადანაწილება გამოწვეულია საზღვაო-მობილური მომსახურებისთვის ახალი ტექნიკური პირობების გაჩენის გამო (თანამგზავრული კავშირები არა-გეოსტაციონარულ თანამგზავრებთან). ეს გადანაწილება არ იქონიებს გავლენას სპექტრის უშუალო მომხმარებელზე, რადგან მასში გამოყენებულია აპლიკაციების გამიჯვნის ტექნიკა;
* 1 613.8-1 626.5 მჰც ზოლი ფინალური აქტებით გაიყო 2 დიაპაზონად, გაჩნდა ახალი მომსახურება - საზღვაო მობილური-თანამგზავრული სამაშველო და საძიებო მიზნებისთვის;
* 13.4-13.75 გჰც ახალი ფინალური აქტებით გაიყო 2 დიაპაზონად. აქ ჩვენი, 1-ლი რეგიონისთვის დაემატა ფიქსირებული-თანამგზავრული სამსახური ახალი ფუტნოტების გარეშე. ეს ცვლილება გავლენას არ ახდენს ჩვენთან სპექტრის მომხმარებელზე, რადგან ეს ზოლი მთლიანად განკუთვნილია თანამგზავრული მომსახურებისთვის და ჩვენ არ გვაქვს დარეგისტრირებული შესაბამისი მოქმედი ორგანიზაციები;
* 18.1-18.3 გჰც ზოლის სიგანე ფინალური აქტებით გაიზარდა 18.4 გჰც-მდე, რაც გამოიწვია ამ ზოლში გაზრდილმა მომხმარებლთა დიდმა რაოდენობამ, ასევე მოხდა მისი გამოყენების ჰარმონიზაცია ITU-ს სამივე რეგიონისთვის;
* ფინალური აქტების შესაბამისად მოხდა 41-42.5 გჰც ზოლის კონვერგენცია. ცვლილება გამოიწვია ITU-ს ყველა რეგიონისთვის ამ ზოლის ჰარმონიზებამ;
* 43.5-47 გჰც ასევე ფინალური აქტების შესაბამისად იქნა ჰარმონიზებულია და გაერთიანებული; აღნიშნული ცვლილებები დაკავშირებულია თანამგზავრულ მომსახურებასთან;
* ფინალური აქტების შესაბამისად გაყოფილი იქნა ჰარმონიზებული 51.4-52.6 გჰც ზოლი. ცვლილება გამოიწვია ახალი მომსახურების, ფიქსირებული თანამგზავრული მომსახურების გაჩენამ. ცვლილებიდან გამომდინარე დამატებული იქნა დაკავშირებული ფუტნოტიც, რომლითაც განსაზღვრულია ტექნიკური პარამეტრები სახმელეთო მომსახურებებთან თანაფუნქციონირების უზრუნველსაყოფად;
* 2 სიხშირული დიაპაზონი იქნა გაერთიანებული 123-130 გჰც ზოლად, რომელიც თანხვედრაშია CEPT-ის და რადიორეგლამენტის განაწილებებთან. შესაბამისად მოხდა ჰარმონიზაცია;
* 2 დიაპაზონი იქნა გაერთიანებული 167-174.5 გჰც ზოლად, რომელიც თანხვედრაშია CEPT-ის და რადიორეგლამენტის განაწილებებთან. შესაბამისად მოხდა ჰარმონიზაცია.

ზემოაღნიშნულიდან გამომდინარე, კანონქვემდებარე ნორმატიული აქტის პროექტის მიზანია რადიოსიხშირული სპექტრის განაწილების ეროვნული გეგმის მოდიფირება WRC-19 ფინალური აქტების, ევროკომისიის (EC) და CEPT-ის რეკომენდაციებისა და გადაწყვეტილებების შესაბამისად, რაც სწრაფი ტექნოლოგიური პროგრესის გათვალისწინებით ხელს შეუწყობს ქვეყანაში თანამედროვე რადიოკავშირების სისტემების დანერგვას და შესაბამისად მომხმარებლისთვის ახალი მომსახურების მიწოდებას.

დადგენილების პროექტის მიღება გავლენას არ მოახდენს სახელმწიფო ბიუჯეტის საშემოსავლო და ხარჯვით ნაწილზე.

დადგენილების პროექტის ავტორია საქართველოს კომუნიკაციების ეროვნული კომისია.